32006D1009
L 379/125
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 22 декември 2006 година
относно невключването на диметенамид в приложение I към Директива 91/414/ЕИО на Съвета и отнемането на разрешителни за продукти за растителна защита, които съдържат това вещество
(нотифицирано под номер C(2006) 6895)
(текст от значение за ЕИП)
(2006/1009/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 91/414/ЕИО на Съвета от 15 юли 1991 г. относно пускането на пазара на продукти за растителна защита (1), и по-специално член 8, параграф 2, четвърта алинея от нея,
като има предвид, че:
(1)
Член 8, параграф 2 от Директива 91/414/ЕИО предвижда държава-членка да може, по време на 12 годишен период след нотификацията на посочената директива, да разреши предлагането на пазара на продукти за растителна защита, съдържащи активни вещества, които не са включени в списъка на приложение I към упоменатата директива, но вече са на пазара две години след датата на нотификацията, като тези вещества постепенно са изследвани в рамките на работна програма.
(2)
Регламент (ЕО) № 451/2000 на Комисията (2) и Регламент (EО) № 703/2001 (3) определят подробните правила за изпълнението на втория етап от работната програма, посочена в член 8, параграф 2 от Директива 91/414/ЕИО и създават списък с активните вещества, които трябва да бъдат оценени с оглед тяхното включване в приложение I към Директива 91/414/ЕО. Този списък включва диметенамид.
(3)
За диметенамид ефектите върху здравето на хората и околната среда са оценени в съответствие с разпоредбите, установени в Регламенти (EО) № 451/2000 и (EО) № 703/2001 за област от приложения, предложени от нотификаторите. Нещо повече, посочените регламенти определят докладващите държави-членки, които трябва да представят съответните доклади за оценка и препоръки пред Европейския орган за безопасност на храните (EFSA) в съответствие с член 8, параграф 1 от Регламент (EО) № 451/2000. За диметенамид докладващата държава-членка беше Германия и цялата съответна информация е представена на 16 октомври 2003 г.
(4)
Докладът за оценка е бил проверен от държавите-членки и EFSA и представен на Комисията на 15 декември 2005 г. във вид на заключение на EFSA относно проверката на оценката на риска от пестициди на активното вещество диметенамид (4). Този доклад е прегледан от държавите-членки и Комисията в рамките на Постоянния комитет по хранителната верига и здравето на животните и завършен на 23 май 2006 г. във вид на доклад на Комисията относно прегледа на диметенамид.
(5)
По време на оценката на това активно вещество бяха открити и други области, които предизвикват съмнения. Те засягаха, по-специално, съдбата и поведението в околната среда на това активно вещество, което би могло да причини замърсяване на подпочвените води поради образуването на неизвестни съединения за разпад на почвата с възможни годишни средни концентрации на просмукване по-високи от 0,1 μg/l. Нещо повече, оценката на риска за потребителите не би могла да бъде завършена поради липса на данни за посочените по-горе разложени продукти.
(6)
Комисията е поканила нотификатора да представи своите коментари относно резултатите от проверката и относно това дали има, или не намерение допълнително да подкрепи веществото. Нотификаторът е представил своите коментари, които са разгледани внимателно. Независимо от предварителните аргументи, обаче, упоменатите съмнения са останали неразрешени и оценките, направени на базата на информацията, предоставена и оценена по време на експертните срещи на EFSA, не са показали че може да се очаква, при предложените за употреба условия, продуктите за растителна защита, които съдържат диметенамид, да удовлетворяват като цяло изискванията, установени в член 5, параграф 1, букви a) и б) от Директива 91/414/ЕИО.
(7)
Затова диметенамид не следва да бъде включен в приложение I към Директива 91/414/ЕИО.
(8)
Следва да бъдат взети мерки за да се гарантира, че съществуващите разрешителни за продукти за растителна защита, които съдържат диметенамид, са отнети в рамките на определен период и не са подновени, както и че не са издадени нови разрешителни за тези продукти.
(9)
Всеки допълнителен период за обезвреждане, съхранение, предлагане на пазара и употребата на съществуващи запаси от продукти за растителна защита, които съдържат диметенамид, разрешен от държави-членки, следва да бъде ограничен за период не по-дълъг от 12 месеца, с цел съществуващите запаси да бъдат използвани не повече от следващия сезон на растеж.
(10)
Настоящото решение не ощетява действие, което Комисията може да предприеме на по-късен етап за това активно вещество в рамките на Директива 79/117/ЕИО на Съвета от 21 декември 1978 г. относно забраната за пускане на пазара и употреба на продукти за растителна защита, съдържащи някои активни вещества (5).
(11)
Настоящото решение не ощетява предоставянето на заявление за диметенамид съгласно разпоредбите на член 6, параграф 2 от Директива 91/414/ЕИО с оглед на възможно включване в приложение I към директивата.
(12)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Диметенамид не се включва като активно вещество в приложение I към Директива 91/414/ЕИО.
Член 2
Държавите-членки гарантират, че:
a)
разрешителните за продукти за растителна защита, които съдържат диметенамид, са отнети до 22 юни 2007 г.;
б)
от 28 декември 2006 г. не са издадени или подновени никакви разрешителни за продукти за растителна защита, които съдържат диметенамид, съгласно дерогацията, предвидена в член 8, параграф 2 от Директива 91/414/ЕИО.
Член 3
Всеки период, даден от държавите-членки в съответствие с разпоредбите на член 4, параграф 6 от Директива 91/414/ЕИО, е възможно най-кратък и изтича не по-късно от 22 юни 2008 г.
Член 4
Адресати на настоящото решение са държавите-членки.
Съставено в Брюксел на 22 декември 2006 година.